Det skortede ifølge oplysningerne ikke på trusler, da politiet skulle anholde en mand for vold. Nu skal han for retten.

Ifølge anklageskriftet gik en 24-årig mand totalt amok – i hvert fald verbalt - på de betjente, der om morgenen 9. juli anholdt ham efter en voldelig episode i Hobro. ”Jeg slår jeres familier ihjel”, ”jeg knepper jer”, ”fucking luderunge” og ”lille svin” var ifølge anklagerne nogle af de eder, forbandelser og trusler, som betjentene måtte stå model til, da de anholdt den 24-årige. Det fremgår ellers af anklageskriftet, at politiet havde god grund til at anholde den 24-årige. Ifølge anklagerne havde han nemlig kort forinden overfaldet en jævnaldrende. Overfaldet skete på Mariagervej tæt på Q8-tanken, og ifølge anklageskriftet gav han offeret en skalle og en række knytnæveslag i hovedet. Truede offer Det fremgår ligeledes, at han efterfølgende fulgte efter offeret og forsøgte at true ham til at undlade at melde det til politiet. Da offeret forsøgte at ringe til politiet, tog den 24-årige tiltalte ifølge anklagerne mobiltelefonen fra ham og smadrede den mod jorden. Det fremgår af anklageskriftet, at den 24-årige tidligere er dømt for vold. Han har siddet varetægtsfængslet siden anholdelsen. Det er i øvrigt Statsadvokaten, der har behandlet den del af anklageskriftet, der handler om mandens trusler og verbale overfald på betjentene, da politiet ikke selv tager stilling til forhold, der er gået ud over egne ansatte.